《寄题翠樊亭》
宋代·李弥逊

何郎爱山知贵目，不着芒鞋踏空谷。
诛茅结竹函丈间，坐揖崔嵬绕江绿。
我亦寻幽不惮远，半世一身随转毂。
峰峦过眼已成梦，南北空嗟髀消肉。
羡公登亭如历块，睥睨乾坤轻一芥。
春繁妩媚发奇姿，秋净孤高见真态。
固知静者自超诣，世上憧憧良足隘。
知愚何止三十里，咫尺须论百千界。
四时秀色仍盘礴，笔下云烟醉中落。
雕搜苦欲觑天巧，造物有灵应作恶。
蓬莱方壶或上下，纷纷陵谷今非昨。
傥令夸子与宵遁，胸中赖有藏山壑。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。